For et år siden satte TV 2 | ØSTJYLLAND fokus på problemerne i Langkærparken i Aarhus-bydelen Tilst.

Politikere i både Aarhus og på Christiansborg krævede dengang, at der blev slået hårdt ned mod de bøller, som i flere måneder havde kastet sten efter busserne og spredt utryghed blandt beboerne.

Nu - godt et år senere - har tingene ændret sig:

Se også: Vagtværn mod ballade

- Vi har sammen med kommunen og boligselskaberne gennemført en bredspektret indsats, vil jeg kalde det, hvor vi også har været i dialog med de unge og samarbejder om krav og forventninger til hinanden - både politi og unge, men også boligselskab og kommunen, siger vicepolitiinspektør hos Østjyllands Politi Leif Benny Kristensen til TV 2 | ØSTJYLLAND.

Aarhus Sporveje har ikke registreret en eneste episode i Tilst i snart et år.

Se også: Ny og tryg bydel i Tilst

Og på baggrund af oplevelserne for et år siden er der nu et tæt og formaliseret samarbejde mellem busselskabet, politiet og Aarhus Kommune.

- Det er en stor gevinst for os alle sammen. Vi er bedre forberedt på, når tingene sker, siger buschef i Aarhus Sporveje Frits Vittrup.

Se mere i videoen øverst i siden, hvor du også kan møde nogle af beboerne i Langkærparken.